M. BEBLAVÝ: Dzurinda s Figeľom užívajú najmenší majetok zo všetkých predsedov
Bratislava – Poslanec Národnej rady SR Miroslav Beblavý (SDKÚ-DS) nemá dôvod pochybovať o osobnej integrite šéfa SDKÚ-DS Mikuláša Dzurindu.
"Viem, že zo všetkých predsedov parlamentných strán Mikuláš Dzurinda s Jánom Figeľom užívajú najmenší majetok. Nedal mi svojím životným štýlom dôvod pochybovať o jeho osobnej integrite a preto ju nemám dôvod spochybňovať," povedal dnes na tlačovej konferencii v Bratislave.
V súvislosti s kauzou Gorila zároveň upozornil, že Dzurinda navyše nevystupuje v údajných prepisoch na rozdiel od šéfa Smeru-SD Roberta Fica. Beblavý si myslí, že kauza prispieva k narušeniu dôvery občanov.
Tiež tvrdí, že ak sa vyšetrovanie neskončí "buď obvinením, alebo preukázaním nepravdivosti skutočností, tak to môže poškodzovať demokraciu na Slovensku výrazným spôsobom".
Poslanec Ivan Štefanec doplnil, že politici nemôžu posunúť tento prípad ďalej. Urobiť to môžu len orgány na to určené.
zdroj: TASR